**Fallout: New Vegas** on vuonna 2010 ilmestynyt *Fallout*-pelisarjan toimintaroolipeli. Pelin on kehittänyt Obsidian Entertainment, joka koostuu osittain entisestä Black Isle Studiosista. Black Isle kehitti sarjan ensimmäiset pelit *Fallout: A Post Nuclear Role Playing Game* (1997) ja *Fallout 2* (1998). *New Vegas* ilmestyi 19. lokakuuta 2010 Microsoft Windowsille, PlayStation 3:lle ja Xbox 360:lle.

*New Vegas* ei ole suora jatko-osa *Fallout 3:lle*, vaikka sijoittuukin samaan pelimaailmaan ja sisältää runsaasti yhtäläisyyksiä. Sen sijaan pelisarjan kahden ensimmäisen osan tapahtumat ovat keskeisemmässä osassa. Monet kahdessa ensimmäisessä pelissä esiintyneet ryhmittymät ja myös muutamat hahmot tekevät paluun *New Vegasissa*. Pelimoottorina on hieman muokattu *Fallout 3:n* Gamebryo-moottori.

Pelaaminen
----------

*Fallout: New Vegasissa* pelaaminen on hyvin samankaltaista kuin aiemmassa osassa, *Fallout 3:ssa*. Peliä voi pelata joko ensimmäisen tai kolmannen persoonan kuvakulmasta. Alussa pelaaja saa valita hahmonsa ulkonäön sekä SPECIAL-pistejärjestelmään perustuvat ominaisuudet ja taidot. Taidot (engl. *skills*) ja lisäedut (engl. *perks*) ovat samankaltaisia kuin *Fallout 3:ssa*: pelaaja valitsee 13 taidosta kolme, joihin hahmo on erikoistunut. Hahmo voi saavuttaa korkeintaan tason (engl. *level*) 30. Kaikkien lisäosien kanssa taso voi olla 50. *Fallout 3:sta* puuttuneet, mutta sarjan aiemmista osista tutut, ominaisuudet (engl. *traits*) ovat mukana *New Vegasissa*. Joka toisen tasonnousun yhteydessä pelaaja saa valita yhden uuden lisäedun pelihahmolleen. Kuten edellisessä pelissä, myös *New Vegasissa* tärkeimpänä käyttöliittymänä toimii Pip-Boy 3000 -laite.

*Fallout 3:n* tavoin Vault-Tec Assisted Targeting Systemillä (V.A.T.S.) on tärkeä osa pelaajan taistelussa. V.A.T.S:ää käytettäessä aika pysähtyy, jolloin pelihahmo voi valita, mihin kohtaan ruumista pyrkii vastustajaa ampumaan. Onnistuessaan hyökkäys aiheuttaa vastustajassa erilaisia vammoja, jotka vaikuttavat taistelemiskykyyn. V.A.T.S:ää rajoittavat toimintapisteet (engl. *action points*), joita kuluu aseen mukaan vaihteleva määrä. Pelissä on samanlainen terveys- ja säteilyjärjestelmä kuin *Fallout 3:ssa*. Pelaaja näkee tavaran radioaktiivisuuden ja voi näin laskea, kuinka suuri vaikutus sillä on hahmoon. Säteilysairaus heikentää hahmon kykyjä ja johtaa lopulta kuolemaan.

Käsiaseet kuluvat loppuun *Fallout 3:n* tapaan. Aseen huonontuessa sen ampumanopeus hidastuu ja osumatarkkuus heikkenee. Kuluneita käsiaseita voi käyttää samankaltaisen aseen korjaukseen tai uuden pettämättömän ja tehokkaan aseen tekemiseen. Aseissa voi *New Vegasissa* käyttää eri ammustyyppejä. Esimerkiksi pirstaloituvat luodit tekevät enemmän vahinkoa heikosti suojatulle vastustajalle, mutta ovat tehottomia panssaroituja vastustajia vastaan. Panssarinläpäisevät luodit puolestaan ovat nimensä mukaisesti tehokkaita panssaroitujen vastustajien kukistamisessa. Toisena uudistuksena pelissä on mahdollista parannella aseita asentamalla niihin eri ominaisuuksia parantavia osia, kuten esimerkiksi tähtäimiä ja suurempia lippaita.

*Fallout 3:n* tavoin työpöydät tarjoavat mahdollisuuden rakentaa itse valmistettavia aseita ja räjähteitä, kuten esimerkiksi pullonkorkkimiinoja. Uutta on se, että avotulella on mahdollisuus kypsentää ruokaa ja valmistaa hyödyllisiä selviytymistarvikkeita, kuten esimerkiksi lääkkeitä ja vasta-aineita olioiden myrkyille. Pelaajalla tarvitsee olla tarvittava määrä raaka-aineita sekä valmistettavasta tarvikkeesta riippuen riittävän korkea *survival*-taito.

Aseiden rinnalla pelaaja voi käyttää hyödykseen vaatteita ja panssareita, joiden avulla voi muuntaa eri taitoja. Esimerkiksi pukemalla mekaanikon haalarit ylleen hahmo saa tehostusta korjaustaitoonsa. Pelaaja voi myös käyttää eri ryhmittymien asuja naamioitumistarkoituksessa, jolloin esimerkiksi pääsy muutoin kielletyille alueille saattaa helpottua. Naamioitumisella on myös kääntöpuolensa: esimerkiksi NCR:n sotilasasussa legioonalaiset hyökkäävät pelaajan kimppuun heti tämän havaittuaan, sillä ryhmittymät ovat sodassa keskenään.

Pelin kasinoilla on mahdollista pelata erilaisia uhkapelejä, kuten blackjackia, rulettia ja peliautomaatteja. Toisin kuin pelisarjan kahdessa ensimmäisessä osassa, *New Vegasissa* ei ole pelaajan voittomahdollisuuksiin vaikuttavaa *gambling*-taitoa, vaan voittomahdollisuudet lasketaan SPECIAL-pistejärjestelmän *luck*-ominaisuuden perusteella, joka kuvastaa pelihahmon onnekkuutta. Kolmen edellä mainitun uhkapelin lisäksi pelissä on siihen varta vasten kehitetty korttipeli nimeltä *caravan*, jota pelaaja voi pelata rahasta NPC-hahmoja vastaan kasinoiden ulkopuolella.

Pelaaja voi saada halutessaan käyttöönsä maksimissaan kolmen hengen joukon, johon lasketaan pelaaja itse, yksi NPC-ihmishahmo ja yksi ei-ihmishahmo (kyborgikoira Rex tai ED-E-robotti). Vain yksi NPC voi matkustaa pelaajan kanssa milloin tahansa, ja jos pelaaja haluaa ottaa uuden NPC:n mukaansa, pelaajan pitää ensin lähettää edellinen NPC pois ennen uuden NPC:n ottamista tilalle.

Karmajärjestelmä on tärkeä ominaisuus. Pelaajan tekemiset, kuten keskustelut ja taisteluvalinnat, vaikuttavat pelaajan asemaan pelimaailmassa: hyväntahtoisia ratkaisuja ja valintoja tekevä pelaaja saa NPC:t positiivisemmaksi pelaajaa kohtaan. Vastavuoroisesti pahantahtoinen pelaaja saa päinvastaisen vaikutuksen. Rikoksien tekeminen pelissä on myös mahdollista, ja mikä tahansa ryhmittymä (engl. *faction*) tai joukkio, jota pelaaja vahingoittaa rikoksillaan, tulee olemaan täysin tietoinen pelaajan tekemisistä. Muita ryhmittymiä, joita rikos ei vahingoittanut tai koskenut, asia ei kiinnosta. Sen sijaan esimerkiksi rikokset ja vahingonteko tiettyä ryhmittymää kohtaan saattaa nostaa mainetta kyseisen ryhmittymän vihollisten silmissä, ja päin vastoin ryhmittymän auttaminen taas heikentää sitä. Hyvä maine tietyn ryhmittymän keskuudessa avaa etuuksia, kuten esimerkiksi ilmaisia aseita ja varusteita sekä tukea taistelussa. Ryhmät voivat suurentaa kokoaan ja rajojansa, eivätkä näin rajoitu vain tietylle alueelle.

### Hardcore mode

*Fallout: New Vegasissa* voi normaalin lisäksi valita "Hardcore Mode" -pelitilan, joka tekee pelaamisesta haastavampaa ja intensiivisempää. Pelihahmon terveys- eli osumapisteet eivät palaudu välittömästi vaan viiveellä, jonka kestoon ja voimakkuuteen vaikuttavat muun muassa vammojen hoidossa käytetty lääkeaine sekä pelihahmon ominaisuudet ja taidot. Hardcore-tila mallintaa myös nälkää, janoa ja väsymystä, ja pelihahmo voikin kuolla esimerkiksi nestehukkaan tai aliravitsemukseen. Perustarpeiden laiminlyönti heikentää esimerkiksi pelihahmon fyysistä voimaa, kestävyyttä ja havainnointikykyä. Terveydentilan ja yleiskunnon heiketessä kielteiset vaikutukset voimistuvat asteittain. Hardcore-tilassa pelaajahahmo ei voi myöskään parantaa taistelussa rampautuneita raajoja nukkumalla tai stimpak-lääkepistoksella, vaan apuna on käytettävä tarkoitukseen erikseen kehitettyjä lääkeaineita, lääkärinlaukkua tai kaupungeista löytyvien lääkärien palveluksia.

Myös ammuksille lasketaan tässä pelitilassa paino, mikä pakottaa pelaajan hallitsemaan inventaariotaan ja tekemään valintoja esimerkiksi tulivoiman, suojavarusteiden ja lääkintätarpeiden välillä.

Asetelma
--------

### Tärkeimmät ryhmittymät ja hahmot

* **New California Republic** (**NCR**): Lain, järjestyksen ja demokratian arvoille perustettu NCR on Yhdysvaltain länsirannikon voimakkain ryhmittymä ja todennäköisesti infrastruktuuriltaan ja hallinnoltaan kehittynein sivilisaatio ydinsodan jälkeisellä Pohjois-Amerikan mantereella. Väestönkasvu ja resurssipula ovat saaneet NCR:n etsimään elintilaa idästä Mojaven aavikolta. NCR:n suurin tukikohta Mojaven alueella on Las Vegasin entiselle McCarranin lentoasemalle perustettu sotilastukikohta nimeltään Camp McCarran.
* **Caesar’s Legion** on antiikin Roomasta vaikutteita ottanut orjavaltio, jota johtaa itsensä Caesariksi nimittänyt NCR:ssä syntynyt Edward Sallow. Legioona on muodostettu yhteensä 86 heimosta, jotka se on vähitellen liittänyt itseensä verisillä sotaretkillä. Ryhmittymä hallitsee laajaa aluetta Coloradojoen itäpuolella ja pyrkii niin ikään laajentumaan uusille alueille.
* **Mr. House** (**Robert House**, s. 2020) on New Vegasin yksinvaltias, joka tuli jo ennen ydinsotaa tunnetuksi robotiikka- ja ohjelmistoyritys RobCo Industriesin perustajana ja toimitusjohtajana. Hän ennusti vuonna 2065, että ydinsota olisi väistämättä edessä seuraavan 15 vuoden aikana ja rakensi mittavan ohjuspuolustusjärjestelmän suojelemaan Las Vegasin kaupunkia. Tämän ansiosta kaupunki selvisikin ydinsodasta hyvin vähäisin vaurioin, sillä se ei saanut yhtään suoraa osumaa ydinaseesta. House on pysynyt yli 200 vuotta hengissä kehittämässään elintoimintoja ylläpitävässä sarkofagissa, ja hän on yhdistänyt tietoisuutensa laajaan supertietokoneiden verkkoon. Hän hallitsee Vegasia suuren robottiarmeijan sekä Three Families -ryhmittymän avustuksella ja on luonut diplomaattisuhteet alueelle saapuneeseen NCR:ään.
* **Brotherhood of Steel** on Yhdysvaltain armeijan jäänteistä muodostunut isolationistinen ja teknologianhimoinen ryhmittymä. Se oli kiinnostunut NCR:n tavoin Hooverin padosta ja huipputason aseteknologiaa sisäänsä kätkevästä HELIOS One -aurinkovoimalasta, mutta ajautui taisteluihin NCR:ää vastaan. Brotherhoodin paremmasta varustuksesta huolimatta NCR:n moninkertainen miesylivoima oli sille liikaa, ja se joutui vetäytymään maanalaiseen bunkkeriin. Pelin lähtötilanteessa Brotherhood on tiukasti eristäytynyt bunkkeriinsa ja on hyvin vähän tekemisissä muiden ryhmittymien kanssa.
* **Followers of the Apocalypse** on humanitäärinen organisaatio, joka pyrkii kouluttamaan väestöä, tekee tutkimustyötä ei-sotilaallisilla aloilla ja järjestää lääketieteellisiä palveluja. Esimerkiksi Caesar’s Legionin perustanut Edward Sallow oli alun perin saanut koulutuksensa järjestöltä. Followers of the Apocalypse ja NCR tekivät aluksi tiivistä ja hedelmällistä yhteistyötä, mutta niiden välit ovat viilentyneet NCR:n laajentumispolitiikan seurauksena.
* **Three Families** viittaa kolmeen ryhmittymään (**Chairmen**, **Omertas** ja **White Glove Society**), jotka hallitsevat Vegasin Stripiä Mr. Housen alaisuudessa. Jokaisella ryhmittymällä on oma kasinonsa pyöritettävänään. Ryhmittymät olivat alun perin alueella ydinsodan jälkeen asuneita heimoja, jotka Mr. House koulutti ja sivisti. Heimot suhtautuivat aikanaan vihamielisesti toisiinsa, mutta Mr. House käski lopettaa vihamielisyydet. Tästä huolimatta välit näiden ryhmittymien välillä ovat edelleen viileät, eivätkä ne tee juurikaan yhteistyötä keskenään.
* **Boomers** on muukalaiskammoinen, Vault 34:n entisistä asukkaista ja heidän jälkeläisistään muodostuva yhteisö, joka on ottanut Yhdysvaltain ilmavoimien entisen Nellisin lentotukikohdan asuinpaikakseen ja eristäytynyt ulkomaailmasta. Boomers on vahvasti aseistautunut ja torjuu muukalaisten lähestymisyritykset tykistötulella.
* **Benny** on pelin antagonisti ja Chairmen-ryhmittymän johtohahmo. Hänen suunnitelmanaan on kaapata Vegasin hallinta Mr. Houselta. Tätä varten Benny tarvitsee platinaisen pelimerkin, jonka hän ryöstää sitä kuljettavalta kuriirilta, pelin protagonistilta. Benny luulee tappaneensa protagonistin, mutta tämä selviääkin todellisuudessa hengissä.

### Taustajuoni

*Pääartikkeli: Fallout*
*Fallout: New Vegas* sijoittuu vuoteen 2281, neljä vuotta *Fallout 3:n* ja 40 vuotta *Fallout 2:n* tapahtumien jälkeen. Vaikuttavan ohjuspuolustusjärjestelmän ansiosta ydinsodasta lähes vahingoittumattomana selvinnyt Las Vegas tunnetaan post-apokalyptisessä Yhdysvalloissa nimellä "New Vegas", jota hallitsee salaperäinen Mr. House robottiarmeijoineen. New Vegasista ja lähistöllä sijaitsevasta Hooverin padosta ovat kiinnostuneet myös Yhdysvaltain länsirannikolla perustettu, nopeasti laajeneva New California Republic (NCR) ja orjakauppaa pyörittävä, väkivaltainen heimojen yhteenliittymä Caesar’s Legion.

NCR ja Caesar’s Legion kohtasivat toisensa ensi kertaa Hooverin padolla vuonna 2277, neljä vuotta ennen pelin tapahtumia. NCR voitti taistelun niukasti ja on siitä lähtien hallinnut Hooverin patoa, kun taas Legion joutui vetäytymään takaisin Coloradojoen itäpuolelle. NCR on korjannut padon toimintakuntoiseksi ja käyttää sitä sähkön tuottamiseen sekä Vegasin että omien kaupunkiensa tarpeisiin. Vegasia hallitseva Mr. House antaa NCR:n toimia kaupungin alueella sillä ehdolla, että Vegas saa padolta tarvitsemansa energian. NCR:ää on kuitenkin kielletty käyttämästä aseellista voimaa Vegasin alueella. Uusi taistelu padon ja siten käytännössä koko Vegasin alueen hallinnasta lähenee väistämättömästi Legionin armeijan voimistuessa joen toisella puolella. Tällä kertaa keskeisessä asemassa on myös Mr. House, jonka intressinä on häätää sekä NCR että Legioona pois alueelta varmistaakseen, että Vegas pysyy hänen itsensä hallittavana.

### Tarina

**Varoitus:  Seuraava kirjoitus paljastaa yksityiskohtia juonesta.**Pelaajan hahmo on Mojave Expressille työskentelevä nimetön lähetti (engl. *Courier*), joka kantaa arvokasta lähetystä; platinasta valmistettua pelimerkkiä. Lähetystä havitteleva mies nimeltä Benny apureineen ryöstää kuriirin, ampuu tätä päähän ja hautaa kuolleeksi luulemansa lähetin Goodspringsin kylän hautausmaalle. Robotti nimeltä Victor kaivaa vaikeasti haavoittuneen, mutta yhä elävän kuriirin ylös haudasta ja toimittaa tämän Goodspringsiin lääkäri Doc Mitchellin hoidettavaksi. Toivuttuaan vammoistaan kuriiri lähtee kiertämään Mojaven aavikkoa tarkoituksenaan löytää Benny, saada haltuunsa varastettu lähetys, selvittää roiston motiivit ja kostaa tälle. Matkan varrella asiat siirtyvät yhä suurempaan mittakaavaan ja kuriiri huomaa olevansa keskellä paljon kostoretkeä ja henkilökohtaisia välienselvittelyjä laajempaa tapahtumaketjua, johon nivoutuvat erilaiset Mojavea kansoittavat ryhmittymät, yhteisöt ja niiden intressit.

Peli alkaa hahmonluonnista Goodspringsin kylän lääkärin Doc Mitchellin vastaanotolla. Juonikulku riippuu hyvin paljon pelitavasta. Pääjuoni seuraa kuitenkin kuriirin takaa-ajoretkeä tavoitteenaan löytää Benny ja saada lähetys takaisin itselleen. Matkan varrella kuriiri kohtaa erilaisia ryhmittymiä ja hahmoja, joita hän voi halutessaan auttaa erilaisissa sivutehtävissä. Osa hahmoista saattaa antaa lisätietoja tai apua Bennyn löytämiseksi. Lopulta kuriiri kohtaa Bennyn Vegasin Stripillä The Tops -kasinohotellissa. Benny on kasinoa pyörittävän Chairmen-järjestön johtaja. Pelaajalla on mahdollisuus tappaa Benny tai antaa hänen paeta. Kuriirille selviää, että platinainen pelimerkki on todellisuudessa tallennuslaite, joka sisältää päivityksiä Mr. Housen robottiarmeijaa ja puolustusjärjestelmiä varten. Mr. House paljastuu jo ennen ydinsotaa syntyneeksi liikemieheksi, joka on elänyt yli 200 vuotta elintoimintoja ylläpitävässä sarkofagissaan. Hän on yhdistänyt tietoisuutensa supertietokoneeseen ja hallitsee Vegasia suuri robottiarmeija sekä Three Families -nimellä tunnetut kolme ryhmittymää välikäsinään. Bennyn suunnitelmissa oli saada platinainen pelimerkki haltuunsa, syrjäyttää Mr. House tekoälyrobotti Yes Manin avustuksella ja hallita kaupunkia itse.

Kun uusi taistelu Hooverin padon hallinnasta alkaa lähentyä, pelaaja voi päättää onko NCR:n, Legionin vai Mr. Housen puolella. Vaihtoehtoisesti pelaajan mahdollisuutena on myös jatkaa itse Bennyn suunnitelmaa ja syrjäyttää Mr. House apunaan Yes Man -tekoälyrobotti. Loppuratkaisu määräytyy sen mukaan, kenen puolelle pelaaja asettuu:

* New California Republic – NCR:n puolelle asettuessaan kuriiri auttaa sen joukkoja puolustamaan patoa Legionin hyökkäystä vastaan. NCR torjuu hyökkäyksen ja pelaajan päätettävänä on, tappaako hän Legionin komentajan, legaatti Laniuksen vai suostutteleeko tämän vetämään joukkonsa pois alueelta. NCR voittaa molemmissa tapauksissa taistelun ja liittää New Vegasin sekä ympäröivän Mojaven aavikon alueen itseensä.
* Caesar’s Legion – Kuriiri auttaa Legionia valtaamaan Hooverin padon NCR:ltä. Pelaajan päätettävissä on, käskeekö hän NCR:n kenraali Oliverin vetäytyä vai tappaako hän tämän itse. NCR vetäytyy pois Vegasista ja Mojaven alueelta, jolloin Vegas vajoaa Legionin sotilasdiktatuurin hallinnan alle. Suuri osa väestöstä joko tapetaan tai orjuutetaan.
* Mr. House – Robottiarmeija ajaa pois sekä NCR:n että Legionin ja Mr. House jatkaa Vegasin hallitsemista yksinvaltiaana omien visioidensa ja suunnitelmiensa mukaan.
* Yes Man (itsenäinen) – Kuriiri hyödyntää Bennyn ohjelmoimaa Yes Man -tekoälyrobottia ja syrjäyttää Mr. Housen Vegasin hallinnasta. Robottiarmeijan voimin kuriiri valtaa Hooverin padon itselleen ja varmistaa siten Vegasin pysyvän itsenäisenä sekä NCR:n että Legionin hallinnalta.

**Juonipaljastukset päättyvät tähän.**

Lisäsisältö
-----------

Peliin on julkaistu kuusi ladattavaa lisäosaa: *Dead Money*, *Honest Hearts*, *Old World Blues*, *Lonesome Road*, *Gun Runners’ Arsenal* ja *Courier’s Stash*. Neljä ensin mainittua ovat samantyylisiä kuin *Fallout 3:n* lisäosat, eli ne sisältävät jokainen oman sivujuonen tehtävineen sekä oman erillisen pelialueensa. Jokaisen lisäosan sivujuoni kytkeytyy jollain tapaa pääjuoneen tai avaa enemmän jonkin ryhmittymän tai hahmon taustoja. Tyypillisesti pelaaja ei voi palata pääpelin pelimaailmaan, ennen kuin on läpäissyt ensin lisäosan juonitehtävät. Helmikuussa 2012 julkaistiin *Fallout: New Vegas – Ultimate Edition*, joka sisältää pääpelin sekä kaikki ladattavat lisäosat.

### Dead Money

*Dead Money* julkaistiin 21. joulukuuta 2010 Xbox 360:lle ja 22. helmikuuta 2011 PlayStation 3:lle ja Windowsille. Lisäosassa pelihahmo joutuu entisen Brotherhood of Steel -järjestön vanhimman, järkensä menettäneen Father Elijahin kaappaamaksi. Pelihahmo viedään Sierra Madren kasinoon, jota peittää sankka punaruskea myrkkykaasupilvi. Aluetta asuttavat mysteeriset myrkkykaasun mutatoimat ihmiset, joita kutsutaan nimellä *ghost people*, haamuihmiset. Elijah pakottaa pelihahmon ja kolme muuta vangittua murtamaan kasinon salaisuudet, sillä sen holvin väitetään kätkevän sisäänsä mittaamattoman arvokkaan aarteen.

### Honest Hearts

*Honest Hearts* julkaistiin 17. toukokuuta 2011 Xbox 360:lle ja Windowsille ja 2. kesäkuuta 2011 PlayStation 3:lle. Lisäosassa pelihahmo lähtee kauppakaravaanin mukana kohti New Canaan -nimistä kaupunkia Utahissa. Zionin kansallispuiston läpi vaeltaessaan karavaani joutuu vihamielisen heimon hyökkäyksen kohteeksi, josta ainoastaan pelihahmo selviytyy hengissä. Pelihahmo huomaa olevansa keskellä kolmen alueella asuvan heimon välisiä sotia ja tapaa Dead Horses -heimoa johtavan Joshua Grahamin, Caesar’s Legionin entisen legaatin. Graham johti Legionin sotajoukkoja ensimmäisessä Hooverin padon taistelussa vuonna 2277 ja epäonnistui kukistamaan NCR:n joukot, jonka vuoksi Caesar karkotti Grahamin.

### Old World Blues

*Old World Blues* julkaistiin 19. heinäkuuta 2011. Lisäosassa pelihahmo kaapataan Big Mountain -nimiseen tutkimuslaitokseen, joka on rakennettu ennen ydinsotaa lähinnä sotilasteknologian tarpeita varten. Pelihahmon kaapanneet viisi tiedemiestä ovat korvanneet ikääntyneet kehonsa mekaanisilla laitteilla pysyäkseen hengissä. Tiedemiehet pyytävät pelihahmolta apua yhteisen vihollisensa tohtori Mobiuksen kukistamiseen, ja pelaaja voi päättää asettuuko heidän puolelleen vai kääntyykö näitä vastaan.

### Lonesome Road

*Lonesome Road* julkaistiin 20. syyskuuta 2011. Lisäosassa pelihahmoon ottaa yhteyttä Ulysses-niminen hahmo, joka on entinen legioonalainen ja toiminut pelihahmon tavoin Mojave Expressin kuriirina. Ulysseksesta löytyy useita viittauksia jo pääpelin puolelta. Ulysses aikoo laukaista ohjussiiloihin ydinsodan jäljiltä käyttämättömiksi jääneet ydinohjukset sekä NCR:n että Legionin alueille. Pelaaja voi päättää estääkö ohjusten laukaisun, laukaiseeko ohjukset molempia tai vaihtoehtoisesti vain toista valitsemaansa ryhmittymää vastaan. Päätös vaikuttaa luonnollisesti pelaajan maineeseen ryhmittymien silmissä.

### Gun Runners’ Arsenal ja Courier’s Stash

27. syyskuuta 2011 julkaistiin *Gun Runner’s Arsenal*- ja *Courier’s Stash* -lisäosat, jotka sisältävät uusia aseita ja varusteita pelihahmon käyttöön. *Courier’s Stashin* mukana on kaikki bonussisältö ("Caravan Pack", "Classic Pack", "Mercenary Pack" ja "Tribal Pack"), jonka sai aiemmin ainoastaan ennakkotilaamalla pelin valitulta jälleenmyyjältä.

Kehitys
-------

Bethesda Softworks ja osittain entisestä, kaksi ensimmäistä *Fallout*-peliä kehittäneestä Black Isle Studiosista koostuva Obsidian Entertainment alkoivat keskustella uuden *Fallout*-pelin kehittämisestä vuosina 2008–2009, *Fallout 3:n* ilmestyttyä. Pelistä ei alun perinkään ollut tarkoitus tulla suoraa jatko-osaa, vaan pikemminkin *Grand Theft Auto: Vice Cityn* ja *Grand Theft Auto: San Andreasin* kaltainen, aiemman pelin (edellä mainittujen tapauksessa *Grand Theft Auto III*) pohjalta kehitetty, oma itsenäinen pelikokonaisuutensa. Pelin tapahtumapaikaksi valikoitui nopeasti Las Vegas, sillä molemmat Black Isle Studiosin kehittämät *Fallout*-pelit olivat sijoittuneet Yhdysvaltojen länsirannikolle ja Bethesdan uusi *Fallout 3* puolestaan itärannikolle. Obsidian halusi siten säilyttää yhteyden pelisarjan kahteen ensimmäiseen osaan. Kun Obsidian ensimmäistä kertaa esitteli ideansa uudesta pelistä Bethesdalle, sen nimeksi oli tarkoitus tulla *Fallout: Sin City*. Nimeksi vaihtui hyvin nopeasti *Fallout: Vegas*, ja sittemmin se muotoutui lopulliseen muotoonsa *Fallout: New Vegas*.

Osa kehitysideoista otettiin Black Isle Studiosin keskeytetystä, *Van Buren* -työnimellä tunnetusta projektista, josta oli tarkoitus tulla *Fallout 3*. Pelin kehitys keskeytyi, kun Interplay Entertainment meni vararikkoon ja lakkautti Black Isle Studiosin. Tämän jälkeen *Fallout*-pelisarjan oikeudet myytiin Bethesda Softworksille, joka kehitti lopullisen *Fallout 3:n* täysin puhtaalta pöydältä. Esimerkiksi Caesar’s Legion oli ideoitu esiintymään uhkaavana ryhmittymänä jo *Van Burenissa*.

Peli kehitettiin valmiiksi vain 18 kuukaudessa, jota on pidetty poikkeuksellisen lyhyenä aikana pelin laajuuteen ja sisältöön nähden. Osin nopeaan kehitysaikatauluun vaikutti se, että pelissä käytettiin suoraan *Fallout 3:sta* lainattua pelimoottoria. Siihen tehtiin ainoastaan pieniä parannuksia renderöintiin ja grafiikkaominaisuuksiin. Pelistä oli alun perin tarkoitus tulla lopullista laajempi, mutta ajanpuutteen vuoksi osa suunnitellusta sisällöstä jouduttiin jättämään pois lopullisesta versiosta. Esimerkiksi pelissä esiintyvästä Vegasin Stripistä oli tarkoitus tulla laajempi. Ohjaaja Josh Sawyerin mukaan peliin oli myös tarkoitus sisällyttää enemmän Legionin hallitsemia alueita, joita pelaaja olisi voinut tutkia. Lisäksi pelaajan olisi ollut tarkoitus pystyä jatkamaan pelaamista pääjuonen suorittamisen jälkeen ja nähdä valitsemansa loppuratkaisun vaikutukset pelimaailmaan, mutta julkaisuversiossa peli päättyy lopputeksteihin. Modaajat ovat onnistuneet palauttamaan osan poistetusta sisällöstä.

Julkaisu ja markkinointi
------------------------

Pelin Collector’s Edition -version kotelo.
Pelin ensimmäinen traileri julkaistiin 4. helmikuuta 2010. Toinen traileri esiteltiin kesäkuussa E3-messuilla.

Kesäkuussa Bethesda ilmoitti tehneensä ennakkotilaustarjouksia useiden jälleenmyyjien kanssa. Nämä olivat GameStopin "Classic Pack", Amazonin "Tribal Pack", Wal-Martin "Caravan Pack" ja Best Buyn "Mercenary Pack". Jokainen näistä sisältää erilaisia uusia aseita ja varusteita pelihahmon käyttöön.

Pelistä julkaistiin myös Collector’s Edition -versio, joka sisältää pelin teeman mukaiset pelimerkit ja korttipakan, pelin tapahtumiin liittyvän sarjakuvan sekä pelin kehityksestä kertovan DVD-dokumentin.

Pelin julkaisun jälkeen uutisoitiin, että peli olisi tarvinnut Metacritic-arvosanan, joka on 85/100 tai parempi saadakseen merkittävän bonus-maksun Bethesda Softworksilta pelin kehittämisestä. Peli jäi pisteen päähän 84:een. Yhtiö oli talousvaikeuksissa kunnes *Pillars of Eternity* -pelin Kickstarter-rahoitus onnistui.

Vastaanotto
-----------

Vaikka arvostelijat totesivatkin *New Vegasin* julkaisuversion olevan täynnä ohjelmointivirheitä, peli on saanut pääasiallisesti myönteisiä arvioita. Jo ennen pelin julkaisua Euroopan markkinoille siihen oli tehty useampi virheitä korjaava hätäpäivitys. Kansainvälistä arvostelumenestystä mittaavalla Metacritic-sivustolla *New Vegasin* Windows-version valikoitujen arvostelujen keskiarvoksi on laskettu 84 prosenttia. Peliä on erityisesti kehuttu siitä, että se antaa pelaajalle erittäin paljon valinnanvapauksia ja erilaisia tapoja suorittaa tehtäviä haluamallaan tavalla. Kiitosta on saanut myös sivutehtävien ja tutkittavissa olevien alueiden paljous.

Peli on voittanut vuonna 2011 Golden Joystick Awards -palkinnon *RPG of the Year* -kategoriassa.

Ääninäyttelijät
---------------

Pelin ääninäyttelijät:

|  |  |  |
| --- | --- | --- |
|   Matthew Perry   | … |   Benny
  |
|   Wayne Newton   | … |   Mr. New Vegas
  |
|   Kris Kristofferson   | … |   Chief Hanlon
  |
|   Ron Perlman   | … |   kertoja 
  |
|   Zachary Levi   | … |   Arcade Israel Gannon
  |
|   William Sadler   | … |   Victor
  |
|   Rene Auberjonois   | … |   Robert Edwin House, *Mr. House*
  |
|   Michael Dorn   | … |   Marcus
  |
|   Danny Trejo   | … |   Raul Alfonso Tejada
  |
|   John Doman   | … |   Caesar
  |
|   Felicia Day   | … |   Veronica Renata Santangelo
  |
|   Dave Foley   | … |   Yes Man
  |
|   Rob Corddry   | … |   Billy Knight
  |
|   Michael Hogan   | … |   Doc Mitchell
  |
|   Alex Rocco   | … |   Big Sal
  |

Modit
-----

Kuten useimmilla Bethesda Softworksin julkaisemilla peleillä, *Fallout: New Vegasilla* on erittäin laaja modausyhteisö,*lähde?* ja peliin on kehitetty useita laajoja ja tunnettuja modeja, joista suurimmat muodostavat jopa epävirallisia kampanjoita olemassa olevan pelin sisään.

### J.E. Sawyer’s mod

Pelin ohjaaja Joshua Sawyer julkaisi joulukuussa 2011 epävirallisen päivityksen pelin Windows-versiolle. Modi tuo peliin lukuisia pieniä muutoksia, jotka oli alun perin tarkoitus sisällyttää peliin. Niitä ei kuitenkaan koskaan julkaistu virallisen päivityksen kautta. Monet muutokset tekevät pelaamisesta hieman haastavampaa, kuten esimerkiksi pienempi pelihahmon kantokyky ja hitaampi kokemuspisteiden ansaitseminen.

### Tale of Two Wastelands

*Tale of Two Wastelands* (TTW) on modi, joka yhdistää *Fallout 3*:n kaikkine lisäosineen *Fallout: New Vegasiin*. Pelaaja voi vapaasti matkustaa näiden kahden pelin maailmojen välillä ja eteneminen molemmissa peleissä tallentuu samalle tiedostolle. Modi vaatii toimiakseen sekä *Fallout 3*:n että *New Vegasin* asennettuna pelaajan tietokoneelle.*lähde?*

### Fallout: New California

*Fallout: New California* (tunnettiin kehitysvaiheessa nimellä *Project Brazil*) on erittäin laaja modi, joka luo kokonaan uuden kampanjan itse pelin kampanjan rinnalle. Kampanja alkaa siitä, että pelaaja on Vault 18 -nimisen ydinsuojan asukas ja voittaa Vaultin jalkapallokilpailun. Siitä peli etenee pelaajan valinnan mukaan jaksoittain joko syrjäytyneenä nörttinä tai suosittuna urheilijana. Valinta vaikuttaa hahmon ominaisuuksiin ja taitoihin. Myöhemmin selviää, että Vault 18 onkin Enclaven eli Yhdysvaltain hallituksen koe. Pelaaja pakotetaan lähtemään holvista ulkomaailmaan, jossa peli etenee noudatellen avoimen pelimaailman pelitapaa.

*Fallout: New California* on yksi *Fallout: New Vegasin* suosituimmista modeista.*lähde?* Siitä on yritetty tehdä mahdollisimman samankaltainen kuin kahdesta ensimmäisestä *Fallout*-pelistä.

Lähteet
-------

1. 1 2 3 4  Huttunen, Miika: Uusi Fallout-peli tulossa! *Pelaaja*.  20.4.2009.  Arkistoitu 24.4.2009. Viitattu 21.4.2009.
2. 1 2 3  Bramwell, Tom: Fallout New Vegas dated *Eurogamer*.  14.6.2010. Viitattu 16.6.2010. (englanniksi)
3. ↑  New Fallout game announced! *Virgin Media – Gaming news*.  2009. Viitattu 21.4.2009. (englanniksi)
4. 1 2  Thorsen, Tor: Fallout: New Vegas drops fall 2010, first trailer debuts *GameSpot*.  4.2.2010. Viitattu 4.2.2010. (englanniksi)
5. 1 2  Fallout: New Vegas (PC, PS3, Xbox 360) *Muropaketti*.  29.10.2010. Viitattu 9.1.2022.
6. 1 2  Fallout: New Vegas *Pelaaja*.  22.11.2010. Viitattu 9.1.2022.
7. ↑  Fallout 3 and Fallout: New Vegas Console Commands and Cheats *PCGamesN*.  18.11.2019. Viitattu 11.2.2022. (englanniksi)
8. 1 2 3  Interview: Josh Sawyer Talks Fallout: New Vegas *PlayStation Trophies*.  3.6.2010. Resero Network Ltd. Viitattu 4.1.2022. (englanniksi)
9. ↑  Fallout: New Vegas Steam. Viitattu 14.5.2017.
10. ↑  Fallout: New Vegas DLC raises level cap *Eurogamer*.  25.11.2010. Viitattu 16.1.2022. (englanniksi)
11. ↑  Fallout: New Vegas Dead Money hits Steam, PS3 today *VG247*.  22.2.2011. Viitattu 16.1.2022. (englanniksi)
12. ↑  Bethesda airs first trailer for New Vegas: Honest Hearts *VG247*.  11.5.2011. Viitattu 16.1.2022. (englanniksi)
13. ↑  Fallout: New Vegas – Honest Hearts now available for PS3 *The Entertainment Depot*.  2.6.2011.  Arkistoitu 16.1.2022. Viitattu 16.1.2022. (englanniksi)
14. ↑  Fallout: New Vegas: Old World Blues release date announced *PC Gamer*.  22.6.2011. Viitattu 16.1.2022. (englanniksi)
15. ↑  Fallout: New Vegas – Lonesome Road gets release date and first screenshots *PC Gamer*.  25.8.2011. Viitattu 16.1.2022. (englanniksi)
16. ↑  Fallout: New Vegas – Lonesome Road, Courier’s Stash and Gun Runners’ Arsenal given release dates *VG247*.  25.8.2011. Viitattu 16.1.2022. (englanniksi)
17. ↑  Fallout: New Vegas was once Fallout: Sin City and had three playable races *Eurogamer*.  13.9.2017.  Arkistoitu 13.3.2020. Viitattu 4.1.2022. (englanniksi)
18. ↑  PS3 Skyrim stutter-bug linked to Fallout: New Vegas glitches *VG247*.  5.12.2011. Viitattu 4.1.2022. (englanniksi)
19. 1 2  Fallout New Vegas: 10 Pieces Of Cut Content (That It’s So Unfair We Never Got) *GameRant*.  20.5.2020. Viitattu 4.1.2022. (englanniksi)
20. ↑  Wow: New Vegas Mod Restores Heaps Of Cut Content *Rock Paper Shotgun*.  18.8.2012. Viitattu 4.1.2022. (englanniksi)
21. ↑  Fallout: New Vegas Mods Adds In 1GB Of New And Cut Content From The Original Game *Happy Gamer*.  24.1.2020. Viitattu 4.1.2022. (englanniksi)
22. ↑  Fallout: New Vegas preorders scavenging in-game gear *GameSpot*.  10.6.2010. Viitattu 5.1.2022. (englanniksi)
23. ↑  Fallout: New Vegas betting on Collector’s Edition *GameSpot*.  12.5.2010. Viitattu 5.1.2022. (englanniksi)
24. 1 2  Obsidian Fallout New Vegas deal with Bethesda meant bonus payment only with 85+ Metacritic *eurogamer.net*.  15.3.2012. Viitattu 20.9.2020. (englanniksi)
25. ↑  Before Pillars of Eternity, Obsidian nearly met its end *eurogamer.net*.  13.2.2017. Viitattu 21.9.2020. (englanniksi)
26. ↑  Fallout: New Vegas is buggy as hell; where’s the outrage? *Ars Technica*.  25.10.2010. Viitattu 5.7.2017. (englanniksi)
27. ↑  Fallout: New Vegas for PC Reviews *Metacritic*. Viitattu 9.1.2022. (englanniksi)
28. ↑  Fallout: New Vegas Review *IGN*.  20.10.2010. Viitattu 9.1.2022. (englanniksi)
29. ↑  PC cleans up at the Golden Joystick Awards *PC Gamer*.  21.10.2011. Viitattu 4.1.2022. (englanniksi)
30. ↑  Fallout: New Vegas (2010) *behindthevoiceactors.com*. Viitattu 11.3.2022. (englanniksi)
31. ↑  Fallout: New Vegas Project Director Releases Personal Mod *The Escapist*.  30.12.2011. Viitattu 4.1.2022. (englanniksi)

Aiheesta muualla
----------------

* Kuvia tai muita tiedostoja aiheesta **Fallout: New Vegas** Wikimedia Commonsissa

* *Fallout: New Vegas* MobyGamesissa (englanniksi)
* *Fallout: New Vegas* VGMdb-sivustolla (englanniksi)
* *Fallout: New Vegas* Internet Movie Databasessa. (englanniksi)
* Fallout: New Vegas Fallout Wiki.  (englanniksi)

*Fallout*-pelisarja

|  |  |
| --- | --- |
| Pääsarjan pelit | 
* Fallout
* Fallout 2
* Fallout 3
* Fallout: New Vegas
* Fallout 4

 |
| Spin-offit | 
* Fallout Tactics: Brotherhood of Steel
* Fallout: Brotherhood of Steel
* Fallout 76

 |
| Keskeytetyt | 
* Van Buren
* Fallout: Brotherhood of Steel 2
* Fallout Online

 |
| Mobiilipelit | 
* Fallout Shelter

 |
| Miniatyyripelit | 
* Fallout: Warfare

 |